# Likumprojekts

# **Grozījumi Elektroenerģijas tirgus likumā**

Izdarīt Elektroenerģijas tirgus likumā (Latvijas Vēstnesis, 2005, 82.nr.; 2008, 64.nr.)šādus grozījumus:

**1.Papildināt 1.panta otro daļu ar šādiem punktiem:**

**11)balansēšanas pakalpojums** – pakalpojums, ar kuru tiek nodrošināta elektroenerģijas tirgus dalībnieka atbildība par to, lai tā pārdotās elektroenerģijas daudzums katrā tirdzniecības intervālā atbilstu sistēmā nodotajam elektroenerģijas daudzumam un nopirktās elektroenerģijas daudzums atbilstu no sistēmas saņemtās elektroenerģijas daudzumam;

**12)elektroenerģijas birža –** elektroenerģijas tirdzniecības vietne Latvijas Republikā, kurā tirdzniecības apgabala ietvaros vai starp atsevišķiem tirdzniecības apgabaliem ar piedāvājumu un pieprasījumu starpniecību elektroenerģijas biržas dalībnieki pērk un pārdod elektroenerģiju, kas ietver arī fizisku elektroenerģijas pārvadīšanu;

**13)elektroenerģijas biržas dalībnieks** – elektroenerģijas tirgus dalībnieks, kas ar elektroenerģijas tirgus operatoru ir noslēdzis vienošanos par elektroenerģijas tirdzniecību. Šajā likumā noteiktajos gadījumos elektroenerģijas biržas dalībnieks var būt arī sistēmas operators;

**14)elektroenerģijas biržas reglaments** - elektroenerģijas biržas dalībniekam saistoši elektroenerģijas biržas darbības noteikumi un kārtība;

**61)elektroenerģijas sistēmas īpašnieks** – komersants, kurš atrodas vertikāli integrēta energoapgādes komersanta sastāvā un kura īpašumā ir pārvades sistēma;

**131)netiešā izsole** – elektroenerģijas pārvades sastrēgumu vadības un pārslodzes novēršanas metode, ar kuru elektroenerģijas tirgus dalībnieks iegūst tiesības noteiktā apjomā pārvadīt elektroenerģiju no viena tirdzniecības apgabala uz citu;

**191)tiešā izsole** – elektroenerģijas pārvades sastrēgumu vadības un pārslodzes novēršanas metode, ar kuru elektroenerģijas tirgus dalībnieks iegūst tiesības noteiktā apjomā lietot pārvades sistēmas operatora izsolīto starpvalstu savienojuma jaudu;

**201)tirdzniecības apgabals –** tirgus dalībnieku savstarpējo darījumu vai biržas dalībnieku elektroenerģijas tirdzniecības piedāvājumu iesniegšanas teritorija pārvades sistēmas operatora licences darbības zonā;

**2.Izteikt 1.panta otrās daļas 17.punktu šādā redakcijā:**

„17) **saistītais lietotājs** — galalietotājs, kuram ir tiesības saņemt universālo pakalpojumu un kurš neizmanto iespēju kļūt par elektroenerģijas tirgus dalībnieku”

**3.Svītrot 4.panta otrajā daļā vārdus „izņemot galalietotājus”.**

**4. Izteikt 5.panta pirmo daļu šādā redakcijā:**

„(1) Elektroenerģijas tirgū tā dalībnieki savstarpējus līgumus slēdz rakstveidā vai izmantojot distances saziņas līdzekļus;”

**5. Izteikt 7.panta pirmo daļu šādā redakcijā:**

„(1) Sistēmas operatoru licencē regulators saskaņā ar šo likumu un likumu „Par sabiedrisko pakalpojumu regulatoriem.”

**6.Izteikt 8.pantu šādā redakcijā:**

**„8.pants. Sistēmas operatora darbības regulēšana un elektroenerģijas sistēmu īpašnieka šajā likumā noteiktās darbības uzraudzība**

(1)Sistēmas operatora darbību regulē regulators Enerģētikas likumā, likumā “Par sabiedrisko pakalpojumu regulatoriem” un šajā likumā noteiktajā kārtībā. Šajā likumā noteikto elektroenerģijas sistēmas īpašnieka pienākumu izpildes uzraudzību veic regulators.

(2)Regulators nosaka vienotus sistēmas pieslēguma noteikumus ražotājiem un lietotājiem, kā arī pieslēguma maksas noteikšanas metodiku.

(3)Regulators uzrauga:

1)rīcību un metodes, ko sistēmas operators vai tirgus operators izmanto sistēmas sastrēgumu vadībai un pārslodzes novēršanai;

2)sistēmas operatora laika patēriņu pieslēgumu ierīkošanai un remontdarbu veikšanai;

3)grāmatvedības nodalīšanu atbilstoši šā likuma 38. — 40.pantā noteiktajai kārtībai;

4)šā likuma 9.panta otrajā daļā noteikto sistēmas dalībnieku pieslēguma noteikumu izpildi;

5)elektroenerģijas tirgus pārskatāmību un konkurences līmeni tajā.

(4)Regulators pārrauga līgumiskās attiecības starp pārvades sistēmas operatoru un elektroenerģijas sistēmas īpašnieku, kas tiek nodibinātas, šajā likumā noteikto pienākumu izpildei. Regulators kā iepriekšēja ārpustiesas instance likuma „Par sabiedrisko pakalpojumu regulatoriem” noteiktajā kārtībā izšķir strīdus starp pārvades sistēmas operatoru un elektroenerģijas sistēmas īpašnieku.

(5)Regulators ir tiesīgs veikt pārbaudes, tostarp bez iepriekšēja paziņojuma, elektroenerģijas sistēmas īpašnieka un pārvades sistēmas operatora telpās.

(6)Sistēmas operators un elektroenerģijas sistēmas īpašnieks sniedz regulatoram tā pieprasīto informāciju par šajā likumā noteikto pienākumu izpildi regulatora noteiktajā laikā un kārtībā.

(7)Regulators reizi gadā ziņo Eiropas Komisijai un Energoregulatoru sadarbības aģentūrai par savu darbību un šajā likumā noteikto pienākumu izpildi, kā arī publicē šo ziņojumu savā interneta mājas lapā.

**7.Papildināt 10.pantu ar šādu teikumu:**

„Pārvades sistēma ir elektroenerģijas sistēmas īpašnieka vai pārvades sistēmas operatora īpašums.”

8.Papildināt likumu ar 11.1 pantu šādā redakcijā:

„11.1 pants. Pārvades sistēmas operatora sertificēšana, un apstiprināšana

(1)Regulators veic pārvades sistēmas operatora sertificēšanu šādos gadījumos:

1)ja regulators ir saņēmis pārvades sistēmas operatora iesniegumu;

2)pēc savas iniciatīvas, šajā likumā noteiktajos gadījumos;

3)pēc pamatota Eiropas Komisijas pieprasījuma.

(2)Regulators četru mēnešu laikā no pārvades sistēmas operatora iesnieguma vai Eiropas Komisijas pieprasījuma saņemšanas dienas izvērtē pārvades sistēmas operatora atbilstību šā panta trešajā daļa noteiktajām sertifikācijas prasībām.

(3)Veicot pārvades sistēmas operatora sertificēšanu, regulators vērtē:

1)vai pārvades sistēmas operators ir ievērojis šā likuma 12.panta otrajā daļa noteiktās neatkarības prasības;

2)vai pārvades sistēmas operatora rīcībā ir personāls, tehniskie un finanšu resursi, kas vajadzīgi pārvades sistēmas operatora uzdevumu veikšanai;

3) vai pārvades sistēmas operators ir izstrādājis un ievēro šā likuma 15.1pantā noteikto pārvades sistēmas attīstības 10 gadu plānu;

4)vai elektroenerģijas sistēmas īpašnieks ir apliecinājis spēju ievērot saistības, kas izriet no šā likuma 21.2 panta;

5) vai pārvades sistēmas operators nodrošina piekļuvi sistēmai elektroenerģijas pārrobežu tirdzniecībai, un sadarbību ar citu valstu pārvades sistēmas operatoriem.

(4) Ja pārvades sistēmas operators neatbilst sertifikācijas prasībām vai elektroenerģijas sistēmas īpašnieks nespēj ievērot saistības, kas izriet no šā likuma 21.2panta, regulators pieņem lēmumu par atteikumu sertificēt pārvades sistēmas operatoru un nosaka pārvades sistēmas operatoram vai elektroenerģijas sistēmu īpašniekam termiņu trūkumu novēršanai. Termiņu, kas pārvades sistēmas operatoram vai elektroenerģijas sistēmas īpašniekam nepieciešams trūkumu novēršanai, neieskaita šā panta otrajā daļā noteiktajā termiņā.

(5) Ja pārvades sistēmas operators atbilst sertifikācijas prasībām un elektroenerģijas sistēmas īpašnieks spēj ievērot saistības, kas izriet no šā likuma 21.2panta, regulators atzinumu par pārvades sistēmas operatora atbilstību šā panta trešajā daļā noteiktajām sertifikācijas prasībām un ar atzinumu saistīto informāciju nosūta Eiropas Komisijai.

(6) Divu mēnešu laikā pēc Eiropas Komisijas atzinuma par pārvades sistēmas operatora sertificēšanu saņemšanas regulators pieņem lēmumu par pārvades sistēmas operatora sertificēšanu un apstiprina pārvades sistēmas operatoru. Lēmumu nosūta Eiropas Komisijai.

(7) Ja Eiropas Komisija, izvērtējot šā panta piektajā daļā noteikto regulatora atzinumu un ar to saistīto informāciju, secina, ka pārvades sistēmas operators neatbilst sertifikācijas prasībām, regulators mēneša lakā pēc Eiropas Komisijas atzinuma saņemšanas pieņem lēmumu par atteikumu sertificēt pārvades sistēmas operatoru.

(8) Pārvades sistēmas operators katru gadu regulatora noteiktajā kārtībā iesniedz ziņojumu par pārvades sistēmas operatora atbilstību sertifikācijas prasībām. Elektroenerģijas sistēmas īpašnieks katru gadu regulatora noteiktajā kārtībā iesniedz ziņojumu par elektroenerģijas sistēmas īpašnieka spēju ievērot saistības, kas izriet no šā likuma 21.2panta. Regulators pēc ziņojumu izvērtēšanas lemj par nepieciešamību veikt pārvades sistēmas operatora sertificēšanu saskaņā ar šā panta pirmās daļas 2.punktu.

9.Izteikt 12.pantu šādā redakcijā:

„12.pants. Pārvades sistēmas operatora neatkarība

(1) Pārvades sistēmas operators, ir kapitālsabiedrība un ir nošķirta no elektroenerģijas ražošanas, sadales un tirdzniecības darbībām un neietilpst vertikāli integrēta energoapgādes komersanta sastāvā. Ja pārvades sistēmas operatora īpašumā ir pārvades sistēma, tad tas netiek uzskatīts par elektroenerģijas sistēmas īpašnieku šī likuma izpratnē.

(2)Pārvades sistēmas operatora neatkarību nodrošina, ievērojot šādus nosacījumus:

1)pārvades sistēmas kapitāla daļu turētājs, nevar tiešā vai netiešā veidā būt elektroenerģijas sistēmas īpašnieka vai komersantu, kas veic elektroenerģijas ražošanu, tirdzniecību, sadali kapitāla daļu turētājs;

2)persona, kas ieceļ pārvades sistēmas operatora padomes vai valdes locekļus, nevar tiešā vai netiešā veidā iecelt elektroenerģijas sistēmas īpašnieka vai komersanta, kas veic elektroenerģijas ražošanu, tirdzniecību un sadali, padomes vai valdes locekļus;

3)viena un tā pati persona nevar vienlaicīgi būt par padomes vai valdes loceklis pārvades sistēmas operatorā un kapitālsabiedrībās, kas veic elektroenerģijas ražošanas, tirdzniecības vai sadales darbības.

(3) Pārvades sistēmas operators katru gadu regulatora noteiktajā kārtībā iesniedz ziņojumu par pārvades sistēmas operatora atbilstību šā panta otrajā daļā noteiktajām prasībām. Regulators pēc ziņojuma izvērtēšanas sniedz atzinumu par neatkarības nodrošināšanai veikto pasākumu pietiekamību. Regulatora atzinumā norādītos trūkumus pārvades sistēmas operators novērš regulatora noteiktajā termiņā. Ja nepieciešams, regulators lemj par nepieciešamību veikt pārvades sistēmas operatora sertificēšanu saskaņā ar šā likuma 11.1panta pirmās daļas 2.punktu.

**10.Izteikt 13.panta trešo daļu šādā redakcijā:**

„(3)Pārvades sistēmas operators ir atbildīgs par elektroapgādes drošumu, elektroenerģijas ražošanas un starpvalstu savienojumu jaudu rezervēšanu un enerģijas plūsmu vadību, ņemot vērā elektroenerģijas apmaiņu ar citām starp savienotām pārvades sistēmām, nodrošinot pienācīgu pārvades tīkla jaudu un stabilu sistēmas darbību.”

**11.Papildināt 13.pantu ar sesto daļu šādā redakcijā:**

(6)Pārvades sistēmas operators attīstot pārvades sistēmu, ir atbildīgs par jaunu pārvades infrastruktūras objektu plānošanu, būvniecību un nodošanu ekspluatācijā.

12. Papildināt likumu ar 13.1pantu šādā redakcijā:

„13.1pants. Starpvalstu savienojumi un sadarbība

1. Pārvades sistēmas operators sadarbojas ar Eiropas Ekonomikas zonas valstu pārvades sistēmu operatoriem, lai veicinātu elektroenerģijas iekšējā tirgus darbību, kā arī pārrobežu tirdzniecību un lai panāktu Eiropas Ekonomikas zonas elektroenerģijas pārvades sistēmas optimālu pārvaldību, koordinētu darbību un tehnisko attīstību.
2. Pārvades sistēmas operators sekmē pasākumus, kas nodrošina sistēmas optimālu pārvaldību, un veicina enerģijas biržu attīstību, starpvalstu savienojumu jaudas koordinētu sadali ar nediskriminējošām, uz tirgu vērstām metodēm, pienācīgu uzmanību veltot konkrētiem ieguvumiem, ko dod īstermiņa piešķīrumu netiešās izsoles, un balansēšanas un rezerves jaudu mehānismu integrācijai.
3. Pārvades sistēmas operators sadarbībā ar tās dalībvalsts, ar kuru ir starpvalstu savienojums attiecīgo iestādi vai iestādēm, ievieš koordinācijas un informācijas apmaiņas mehānismus, lai nodrošinātu sistēmas drošumu saistībā ar sastrēgumu vadību un pārslodzes novēršanu. Starpvalstu savienojumu jaudu vadības un sadales nosacījumus nosaka Tīkla kodekss.
4. Regulators uzrauga starpvalstu savienojumu jaudu vadības un sadales noteikumus sadarbībā ar to dalībvalsts, ar kuru ir starpvalstu savienojums, attiecīgo iestādi vai iestādēm.
5. Regulators uzrauga pārvades sistēmas operatora publicēto informāciju par starpvalstu savienojumiem, sistēmas izmantošanu un sistēmas jaudas sadalījumu lietotājiem, ņemot vērā, ka neapkopota informācija uzskatāma par komercnoslēpumu.
6. Pārvades sistēmas operators veic pārslodzes maksas un tādu maksājumu iekasēšanu, kas tiek veikti saistībā ar kompensācijas mehānismu starp pārvades sistēmu operatoriem.
7. Regulators pārrauga, kā tiek izmantotas šā panta sestajā daļā minētās maksas un maksājumus.
8. Pamatotās izmaksas, kas saistītas ar šajā pantā minētajām darbībām, sedz pārvades sistēmas operators, un tās iekļauj pārvades sistēmas pakalpojumu tarifos.

13.Papildināt likumu ar 15.1pantu šādā redakcijā:

„15.1pants. Elektroapgādes sistēmas attīstība ilgtermiņā

(1)Regulators apstiprina pārvades sistēmas operatora izstrādāto elektroenerģijas pārvades sistēmas attīstības 10 gadu plānu un uzrauga šī plāna izpildi.

(2)Regulators nosaka elektroenerģijas pārvades sistēmas attīstības 10 gadu plānā iekļaujamo informāciju un plāna iesniegšanas kārtību.

(3)Pārvades sistēmas operators ir tiesīgs pieprasīt un saņemt elektroenerģijas pārvades sistēmas attīstības 10 gadu plāna sagatavošanai nepieciešamo informāciju no visiem elektroenerģijas sistēmas dalībniekiem.

**14. Papildināt 16.pantu ar trešo daļu šādā redakcijā:**

„(3)Pārvades tarifos iekļauj atlīdzību elektroenerģijas sistēmas īpašniekam, kas nodrošina pienācīgu atdevi no pārvades sistēmas un no jauniem ieguldījumiem tajā, ja ieguldījumi veikti atbilstoši šī likuma 15.1pantā noteiktajam plānam.”

**15.Papildināt likuma V. nodaļu ar 16.1 pantu šādā redakcijā:**

„**16.1 Pārvades sistēmas operatora izdevumu kompensēšana**

Tirgus dalībnieki, kuri deklarē elektroenerģijas importu no Eiropas Ekonomikas zonā neietilpstošām valstīm vai elektroenerģijas eksportu uz Eiropas Ekonomikas zonā neietilpstošām valstīm, pirms tirdzniecības darījumu veikšanas noslēdz līgumu ar pārvades sistēmas operatoru, kurā attiecīgais tirgus dalībnieks apņemas segt pārvades sistēmas operatora izdevumus, kas saistīti ar elektroenerģijas importu no Eiropas Ekonomikas zonā neietilpstošām valstīm vai elektroenerģijas eksportu uz Eiropas Ekonomikas zonā neietilpstošām valstīm, tajā skaitā Eiropas Komisijas, asociācijas „Elektroenerģijas pārvades sistēmu operatoru Eiropas tīkls un saskaņā ar Eiropas pārvades sistēmas operatoru līgumos noteiktos maksājumus (perimetra maksu).

**16.Izteikt 19.pantu šādā redakcijā:**

19.Sadales sistēmas operatora neatkarība.

(1)Sadales sistēmas operators ir atsevišķa kapitālsabiedrība un ir nošķirts no elektroenerģijas ražošanas, pārvades un tirdzniecības darbībām.

(2)Sadales sistēmas operatora neatkarību nodrošina, ievērojot šādus nosacījumus:

1)sadales sistēmas operatora padomes vai valdes locekļi, nedrīkst iesaistīties vertikāli integrēta elektroapgādes komersanta struktūrās, kas tieši vai netieši ikdienas darbībā ir atbildīgas par elektroenerģijas ražošanu, pārvadi un tirdzniecību;

2)sadales sistēmas operatora padomes un valdes locekļiem tiek nodrošinātas tiesības neatkarīgi no vertikāli integrēta elektroapgādes komersanta un valdošā uzņēmuma pieņemt lēmumus attiecībā uz aktīviem, kas nepieciešami sadales sistēmas ekspluatācijai, uzturēšanai vai attīstībai. Tas neliedz veidot attiecīgus koordinācijas mehānismus, lai nodrošinātu valdošā uzņēmuma ekonomisko un vadības uzraudzības tiesību aizsardzību attiecībā uz atdevi no sadales sistēmas operatora aktīviem. Valdošajam uzņēmumam ir atļauts apstiprināt sadales sistēmas operatora gada finanšu plānu vai tam līdzīgus finanšu plānošanas dokumentus un noteikt vispārīgus ierobežojumus attiecībā uz sadales sistēmas operatora parādsaistībām, bet nav atļauts dot norādes attiecībā uz ikdienas darbību un lēmumiem par sadales sistēmas būvniecību un ierīkošanu vai modernizāciju, ja šī būvniecība un ierīkošana vai modernizācija nepārsniedz apstiprinātā finanšu plāna vai tam līdzīgu finanšu plānošanas dokumentu noteikumu;

3)sadales sistēmas operators izstrādā atbilstības programmu, kurā noteikti konkrētu darbinieku pienākumi un pasākumi, kas tiek veikti, lai nepieļautu diskriminējošu rīcību, un nodrošina pienācīgu kontroli pār tās ievērošanu. Sadales sistēmas operators katru gadu iesniedz regulatoram ziņojumu par veiktajiem pasākumiem un šo ziņojumu publicē regulatora noteiktajā kārtībā. Regulators pēc ziņojuma izvērtēšanas sniedz atzinumu par neatkarības nodrošināšanai veikto pasākumu pietiekamību. Regulatora atzinumā norādītos trūkumus sadales sistēmas operators novērš regulatora noteiktajā termiņā.

(3)Regulators nosaka kārtību, kādā iesniedz, publicē un izvērtē šā panta otrās daļas 3.punktā noteikto ziņojumu.

(4)Šā panta prasības nav attiecināmas uz to sadales sistēmu operatoriem, kurām ir pieslēgti mazāk nekā simt tūkstoši lietotāju, bet šiem operatoriem ir jānodrošina veicamo darbību grāmatvedības nodalīšana atbilstoši šā likuma 38. — 40.panta prasībām un funkcionālā nodalīšana, ievērojot šādas minimālās prasības:

1)jāizveido atsevišķas struktūrvienības, kas atbild par elektroenerģijas sadali un tirdzniecību un darbojas kā atsevišķi peļņas centri;

2)jānoslēdz ar struktūrvienību vadītājiem darba līgumi, kuros norādīti precīzi un nepārprotami iemesli šo līgumu pārtraukšanai;

3)sadales struktūrvienības vadība nedrīkst pildīt pienākumus, kas saistīti ar tirdzniecības struktūrvienības darbu, un otrādi;

4)iespēju robežās jānovērš apstākļi, kas var stimulēt darbinieku rotāciju starp struktūrvienībām.

**17.Papildināt likumu ar jaunu nodaļu šādā redakcijā:**

**V1. Nodaļa. Elektroenerģijas sistēmas īpašnieks**

**21.1 pants.** **Elektroenerģijas sistēmas īpašnieks**

(1)Elektroenerģijas sistēmas īpašnieks ir atsevišķa kapitālsabiedrība, kura atrodas vertikāli integrēta elektroapgādes komersanta sastāvā, un ir nošķirta no elektroenerģijas ražošanas, tirdzniecības vai sadales darbībām.

(2)Elektroenerģijas sistēmas īpašnieka neatkarību nodrošina, elektroenerģijas sistēmas īpašnieka padomes un valdes locekļi vienlaicīgi, nedarbojas vertikāli integrēta elektroapgādes komersanta struktūrās, kas tieši vai netieši ikdienas darbībā ir atbildīgas par elektroenerģijas ražošanas, tirdzniecības vai sadales darbībām.

(3)Elektroenerģijas sistēmas īpašnieks izstrādā atbilstības programmu, kurā noteikti konkrētu darbinieku pienākumi un pasākumi, kas tiek veikti, lai nepieļautu nevienlīdzīgu attieksmi, un nodrošina pienācīgu kontroli pār tās ievērošanu. Elektroenerģijas sistēmas īpašnieks iesniedz regulatoram ziņojumu par veiktajiem pasākumiem un šo ziņojumu publicē regulatora noteiktajā kārtībā. Regulators pēc ziņojuma izvērtēšanas sniedz atzinumu par neatkarības nodrošināšanai veikto pasākumu pietiekamību. Regulatora atzinumā norādītos trūkumus elektroenerģijas sistēmas īpašnieks novērš regulatora noteiktajā termiņā.

(4)Regulators nosaka kārtību, kādā iesniedz, publicē un izvērtē šā panta trešajā daļā noteikto ziņojumu.

**21.2. pants. Elektroenerģijas sistēmas īpašnieka atbildība**

(1)Elektroenerģijas sistēmas īpašnieks sadarbojas ar pārvades sistēmas operatoru un sniedz tam pārvades sistēmas operatora pienākumu veikšanai informāciju;

(2)Elektroenerģijas sistēmas īpašnieks finansē ieguldījumus pārvades sistēmā, par kuriem lemj pārvades sistēmas operators un kurus apstiprina regulators. Tīkli un iekārtas pēc to nodošanas ekspluatācijā kļūst par pārvades sistēmas daļu un ir elektroenerģijas sistēmas īpašnieka īpašums;

(3)Elektroenerģijas sistēmas īpašnieks var atteikties finansēt ieguldījumus, piekrītot, ka šādus ieguldījumus, saskaņojot ar regulatoru, finansē pārvades sistēmas operators. Ja ieguldījumus finansē pārvades sistēmas operators, tad tīkli un iekārtas pēc to nodošanas ekspluatācijā kļūst par pārvades sistēmas daļu un ir pārvades sistēmas operatora īpašums;

(4)Elektroenerģijas sistēmas īpašnieks nodrošina finansējumu pārvades sistēmas paplašināšanai, izņemot ieguldījumus, attiecībā uz kuriem saskaņā ar šā panta trešo daļu elektroenerģijas sistēmas īpašnieks piekritis, ka finansējumu nodrošina pārvades sistēmas operators.

**18.Svītrot 22.pantu.**

**19.Izteikt 23.panta pirmo daļu šādā redakcijā:**

(1) Ja no šā likuma 15.pantā minētā pārvades sistēmas operatora sagatavotā novērtējuma ziņojuma izriet, ka valsts elektroapgādes drošumu apdraud ražošanas jaudu nepietiekamība Latvijā vai ārpus tās un ir nepieciešams steidzami ieviest jaunas elektroenerģijas ražošanas jaudas, lai ievērotu šā likuma 15.panta ceturtajā daļā noteiktās prasības, bet jaudu iztrūkumu elektroenerģijas ražotājiem nav izdevies kompensēt veicot jaunu ražošanas jaudu ieviešanu, pārvades sistēmas operators informē ministriju par nepieciešamību ieviest jaunas elektroenerģijas ražošanas jaudas vai rekonstruēt esošās iekārtas, lai palielinātu to jaudu.

**20. Papildināt likumu ar 26.1 pantu šādā redakcijā:**

**„26.1 pants. Elektroenerģijas ražotāju reģistrēšana**

(1)Elektroenerģijas ražotājam ir tiesības uzsākt elektroenerģijas ražošanas pakalpojuma sniegšanu, ja tas ir nosūtījis reģistrācijas paziņojumu regulatoram.

(2)Regulators nosaka elektroenerģijas ražošanas vispārējās atļaujas noteikumus, kas ir saistoši visiem elektroenerģijas ražotājiem.

(3)Regulators veido elektroenerģijas ražotāju reģistru un nodrošina tā publisku pieejamību.”

(4)Regulators nosaka kārtību, kādā elektroenerģijas ražotājs nosūta paziņojumu par reģistrāciju vai darbības izbeigšanu, kā arī kārtību, kādā pārtrauc elektroenerģijas ražošanas pakalpojuma sniegšanu vispārējās atļaujas noteikumu pārkāpumu gadījumā.

(5)Ja vispārējās atļaujas noteikumi tiek pārkāpti atkārtoti, regulators var uz laiku līdz pieciem gadiem pārtraukt elektroenerģijas ražotāja darbību elektroenerģijas ražošanas pakalpojuma sniegšanā, izslēdzot šo elektroenerģijas ražotāju no elektroenerģijas ražotāju reģistra. Pēc tam, kad ir beidzies regulatora noteiktais termiņš, attiecīgajam elektroenerģijas ražotājam ir tiesības atsākt elektroenerģijas ražošanas pakalpojuma sniegšanu, ja tas ir nosūtījis regulatoram jaunu reģistrācijas paziņojumu normatīvajos aktos noteiktajā kārtībā.

**21.Papildināt 27.pantu ar otro teikumu šādā redakcijā:**

„Elektroenerģijas darījumiem biržā cenu nosaka saskaņā ar biržas reglamentu.”

**22.Svītrot 29.pantu.**

**23.Svītrot 29.1 pantu.**

**24.Svītrot 30.panta 1.1  un otro daļu.**

**25.Izteikt 30.panta trešo daļu šādā redakcijā:**

„(3)Publiskais tirgotājs atsevišķi uzskaita šā panta pirmajā daļā noteiktajā kārtībā iepirktās elektroenerģijas apjomu un izmaksas. Šīs izmaksas sedz visi Latvijas elektroenerģijas galalietotāji proporcionāli savam elektroenerģijas patēriņam. Šo izmaksu attiecināšanas aprēķina metodiku nosaka regulators.”

26. Izteikt 31.pantu šādā redakcijā:

„31.pants. Ražotāju izvēles tiesības

Ja ražotāja elektrostacija var vienlaikus pretendēt uz šā likuma 28., 28.1, un 30.pantā noteikto tiesību izmantošanu, vai, ja ražotājs ir ieguvis citas tiesības pārdot elektroenerģiju obligātā iepirkuma ietvaros vai ieguvis citas tiesības saņemt garantēto maksu par elektrostacijā uzstādīto jaudu, ražotājs pēc paša izvēles var izmantot tikai vienas no minētajām tiesībām. Ražotājs var atteikties no tiesībām pārdot elektroenerģiju obligātā iepirkuma ietvaros un tiesībām saņemt garantēto maksu par elektrostacijā uzstādīto jaudu, trīs mēnešus iepriekš paziņojot publiskajam tirgotājam un pārvades sistēmas operatoram par atteikšanos no šo tiesību izmantošanas.”

**27.Izteikt 32.panta pirmo daļu šādā redakcijā:**

„(1)Ar elektroenerģijas tirdzniecību var nodarboties:

1)elektroenerģijas ražotājs, kurš šajā likumā noteiktajā kārtībā ir reģistrēts elektroenerģijas ražotāju reģistrā;

2)sadales sistēmas operators, kura sadales tīkliem pieslēgti mazāk par simt tūkstošiem lietotāju, ja ir ievērotas šā likuma 19.panta prasības;

3)elektroenerģijas tirgotājs, kas šajā likumā noteiktajā kārtībā ir reģistrēts elektroenerģijas tirgotāju reģistrā.”

**28.Izslēgt 32.panta otro daļu.**

**29.Papildināt likumu ar 32.1 pantu šādā redakcijā:**

**„32.1 pants. Elektroenerģijas tirgotāju reģistrēšana**

(1)Elektroenerģijas tirgotājam ir tiesības uzsākt elektroenerģijas tirdzniecības pakalpojuma sniegšanu, ja tas ir nosūtījis reģistrācijas paziņojumu regulatoram.

(2)Regulators nosaka elektroenerģijas tirdzniecības vispārējās atļaujas noteikumus, kas ir saistoši visiem elektroenerģijas tirgotājiem.

(3)Regulators nosaka kārtību, kādā elektroenerģijas tirgotājs nosūta paziņojumu par reģistrāciju vai darbības izbeigšanu, kā arī kārtību, kādā pārtrauc elektroenerģijas tirdzniecības pakalpojuma sniegšanu vispārējās atļaujas noteikumu pārkāpumu gadījumā.

(4)Ja vispārējās atļaujas noteikumi tiek pārkāpti atkārtoti, regulators var uz laiku līdz pieciem gadiem pārtraukt elektroenerģijas tirgotāja darbību elektroenerģijas tirdzniecības pakalpojuma sniegšanā, izslēdzot šo elektroenerģijas tirgotāju no elektroenerģijas tirgotāju reģistra. Pēc tam, kad ir beidzies regulatora noteiktais termiņš, attiecīgajam elektroenerģijas tirgotājam ir tiesības atsākt elektroenerģijas tirdzniecības pakalpojuma sniegšanu, ja tas ir nosūtījis regulatoram jaunu reģistrācijas paziņojumu normatīvajos aktos noteiktajā kārtībā.

(5)Regulators veido elektroenerģijas tirgotāju reģistru un nodrošina tā publisku pieejamību.”

**30.Izteikt 33.panta otrās daļas 3.punktu:**

„3)iepirkt elektroenerģiju, kas saražota, izmantojot atjaunojamos energoresursus, šā likuma 30.pantā noteiktajā kārtībā”

**31.Izteikt 33.panta trešo daļu šādā redakcijā:**

„(3)Tarifus saistītajiem lietotājiem un šā likuma 32.panta trešajā daļā minētā sadales sistēmas operatora sistēmai pieslēgtajiem saistītajiem lietotājiem nosaka regulators vai — ja saņemta regulatora atļauja — publiskais tirgotājs vai šā likuma 32.panta trešajā daļā minētais sadales sistēmas operators saskaņā ar regulatora noteikto tarifu aprēķināšanas metodiku. Šie tarifi pirms to stāšanās spēkā ir publicējami regulatora noteiktajā kārtībā.”

**32**.Papildināt 34.panta otrās daļas otrajā teikumā aiz vārda „tirgotājs” ar vārdiem „vai šā likuma 32.panta trešajā daļā minētais sadales sistēmas operators”.

**33**.Papildināt 34.panta trešajā daļa aiz vārdiem „publiskais tirgotājs” ar vārdiem „vai šā likuma 32.panta trešajā daļā minētajam sadales sistēmas operatoram”.

**34.Izteikt 35.panta pirmās daļas otro teikumu šādā redakcijā:**

„Paziņošanas termiņu nosaka elektroenerģijas tirdzniecības līgumā, lietotājam un tirgotājam savstarpēji vienojoties, bet ne garāku kā 21 diena.”

**35.Izteikt 35.panta otro daļu šādā redakcijā:**

„(2)Ministru kabinets nosaka kārtību, kādā elektroenerģijas galalietotājs, kam ir pieslēgums sadales sistēmai, ir tiesīgs mainīt elektroenerģijas tirgotāju (elektroenerģijas piegādātāju).”

**36.Izteikt 36.pantu šādā redakcijā:**

„36.pants. Atbildība par balansēšanu

(1)Latvijā balansēšanu nodrošina pārvades sistēmas operators. Elektroenerģijas tirgus dalībnieks ir tiesīgs kļūt par balansēšanas pakalpojuma sniedzēju, noslēdzot balansēšanas līgumu ar pārvades sistēmas operatoru.   
(2)Katrs elektroenerģijas tirgus dalībnieks ir atbildīgs par to, lai tā pārdotās elektroenerģijas daudzums katrā tirdzniecības intervālā atbilstu sistēmā nodotajam elektroenerģijas daudzumam un nopirktās elektroenerģijas daudzums atbilstu no sistēmas saņemtās elektroenerģijas daudzumam.

(3)Elektroenerģijas tirgus dalībnieks un elektroenerģijas biržas dalībnieks slēdz līgumu par balansēšanas pakalpojuma saņemšanu ar pārvades sistēmas operatoru vai balansēšanas pakalpojuma sniedzēju.

(4)Elektroenerģijas tirgus dalībnieku, balansēšanas pakalpojumu sniedzēju un pārvades sistēmas operatora tiesības un pienākumus nosaka Tīkla kodeksā.

**37.Izteikt 37.panta pirmo daļu šādā redakcijā:**

„(1)Pārvades sistēmas operators saskaņā ar Tīkla kodeksu veic balansēšanas aprēķinus atklāti un nediskriminējoši attiecībā uz visiem balansēšanas pakalpojuma saņēmējiem. Balansēšanas pakalpojuma saņēmējiem ir pienākums apmaksāt balansēšanas pakalpojumu, kura apjoms tiek noteikts, balstoties uz pārvades un sadales sistēmu operatoru datiem”

**38.Izteikt 37.panta ceturto daļu šādā redakcijā:**

„(4)Pārvades sistēmas operators var pieprasīt garantijas no balansēšanas pakalpojumu saņēmējiem, lai nodrošinātu maksājumus par balansēšanas pakalpojumu, saskaņā ar pārvades sistēmas operatora izstrādātiem un regulatora apstiprinātiem kritērijiem un kārtību.”

**39.Papildināt likumu ar jaunu nodaļu šādā redakcijā:**

**„VIII1 nodaļa. Elektroenerģijas birža**

**37.1 pants Elektroenerģijas tirgus operators**

(1)Elektroenerģijas tirgus operators ir juridiska persona , kas noslēdzot līgumu ar pārvades sistēmas operatoru, organizē elektroenerģijas biržu kurā elektroenerģijas biržas dalībnieki pērk un pārdod elektroenerģiju.

(2)Pārvades sistēmas operators šā panta pirmajā daļā noteikto līgumu slēdz ar elektroenerģijas tirgus operatoru, kuram ir pieredze starptautisku elektroenerģijas biržu vadīšanā un kura vadībā elektroenerģijas birža gada laikā nākamās dienas elektroenerģijas tirdzniecībā ir nodrošinājusi vismaz 50 teravatstundas un tās pašas dienas elektroenerģijas piegādē ir nodrošinājusi vismaz 0,5 teravatstundas.

(3)Elektroenerģijas tirgus operators veic elektroenerģijas biržā veikto tirdzniecības darījumu uzraudzību un informē regulatoru un pārvades sistēmas operatoru par gadījumiem, kas varētu būt pretrunā godīgai praksei tirdzniecībā.

(4)Regulators savu funkciju veikšanai ir tiesīgs pieprasīt tam nepieciešamo informāciju no elektroenerģijas tirgus operatora.

**37.2 pants Elektroenerģijas biržas darbības pamatprincipi**

(1)Elektroenerģijas tirgus operators pirms darbības uzsākšanas par to paziņo regulatoram.

(2)Ne vēlāk kā divus mēnešus pirms elektroenerģijas biržas darbības uzsākšanas, elektroenerģijas tirgus operators savā interneta vietnē publicē elektroenerģijas biržas reglamentu , kas ir saistošs visiem elektroenerģijas biržas dalībniekiem.

(3)Elektroenerģijas birža organizē elektroenerģijas tirdzniecību, pamatojoties uz pārvades sistēmas operatora sniegto informāciju par tirdzniecībai pieejamo pārvades sistēmas un starpvalstu savienojumu jaudu. Tirdzniecība ar atvasinātajiem finanšu instrumentiem, kas saistīti ar elektroenerģijas pirkšanu un pārdošanu, notiek Finanšu instrumentu tirgus likumā noteiktajā kārtībā.

**37.3 pants Darījumi elektroenerģijas biržā**

Elektroenerģijas tirgus dalībnieku darījumus, kas pārsniedz tirdzniecības apgabala ietvarus un ietver fizisku elektroenerģijas pārvadīšanu, veic tikai elektroenerģijas biržā. Viena tirdzniecības apgabala ietvertos darījumus, kas ietver fizisku elektroenerģijas pārvadīšanu, elektroenerģijas tirgus dalībnieki var veikt gan biržā, gan savstarpēji vienojoties.

**37.4 pants Tiešo un netiešo izsoļu rīkošana elektroenerģijas pārvades sastrēgumu vadības un pārslodzes novēršanai.**

(1)Pārvades sistēmas operators, veicot pārvades sistēmas sastrēgumu vadību un pārslodzes novēršanu, uz savstarpēja līguma pamata var nodot šo sastrēgumu pārvaldību elektroenerģijas biržai organizētai un publiskai elektroenerģijas tirdzniecības rīkošanai.

(2)Veicot pārvades sistēmas sastrēgumu vadību un pārslodzes novēršanu attiecībā uz Eiropas Ekonomikas zonā neietilpstošām valstīm, pārvades sistēmas operators var rīkot tiešās vai netiešās izsoles.

**40.Svītrot 38.panta pirmajā daļā vārdu „licencēto”.**

**41.Papildināt likuma Pārejas noteikumus ar 18., 19., 20., 21., 22., 23., 24., 25., 26., 27.punktu šādā redakcijā:**

„18. Pārvades un sadales sistēmas aktīvu un saistību ieguldīšana elektroenerģijas sistēmu īpašnieka vai sadales sistēmas operatora kā iegūstošās sabiedrības pamatkapitālā ir uzskatāma par saimnieciskās darbības veida nodošanu likuma „Par uzņēmuma ienākuma nodokli” 1.panta četrpadsmitās daļas izpratnē, un tai piemērojami likuma „Par uzņēmumu ienākumu nodokli” 6.2 panta noteikumi ar nosacījumu, ka elektroenerģijas sistēmu īpašnieks vai sadales sistēmas operators divpadsmit mēnešu laikā pārņem no vienas vai vairākām Latvenergo koncerna sabiedrībām ar pārvades un sadales sistēmas darbību saistītos aktīvus un saistības.

19. Šā likuma 29., 29.1 pantussvītro līdz ar Atjaunojamās enerģijas likuma spēkā stāšanos.

20. Šā likuma 30., 31., 33.panta grozījumi stājas spēkā līdz ar Atjaunojamās enerģijas likuma spēkā stāšanos.

21. Šā likuma 23., 32. un 38., panta grozījumi stājās spēkā līdz ar Enerģētikas likuma grozījumu par energoapgādes komersantu reģistrēšanas kārtību spēkā stāšanos.

22. Šā likuma 22.pantu svītro līdz ar Enerģētikas likuma grozījumu par energoapgādes komersantu reģistrēšanas kārtību spēkā stāšanos.

23. Šā likuma 26.1 un 32.1 pants stājas spēkā līdz ar Enerģētikas likuma grozījumu par energoapgādes komersantu reģistrēšanas kārtību spēkā stāšanos.

24.Šā likuma 12.pants jaunajā redakcijā un 21.1pants stājas spēkā ar brīdi, kad pārvades sistēmas operators iesniedzis iesniegumu tā sertificēšanas uzsākšanai atbilstoši 11.1pantam, bet ne vēlāk kā 2012.gada 3.martā.

25.Līdz šā likuma 11.1 pantā noteiktā lēmuma pieņemšanai pārvades sistēmas operatora funkcijas pilda energoapgādes komersants, kuram izsniegta licence elektroenerģijas pārvadei.

26. Regulators līdz 2011.gada 1.oktobrim izdod šā likuma 8.panta otrajā daļā, 12.panta trešajā daļā, 13.1 panta trešajā daļā, 15.1 panta otrajā daļā, 19.panta trešajā daļā, 21.1 panta ceturtajā daļā, 26.1 panta otrajā un ceturtajā daļā, 30.panta trešajā daļā, 32.1 panta otrajā un trešajā daļā, 33.panta trešajā daļā, 36.panta ceturtajā daļā, 37.panta pirmajā un ceturtajā daļā minētos normatīvos aktus. Līdz šo normatīvo aktu spēkā stāšanās dienai piemērojami šādi regulatora izdoti normatīvie akti, ciktāl tie nav pretrunā ar šo likumu:

1)Ar regulatora padomes 2009.gada 1.aprīļa lēmumu Nr.74 apstiprinātie noteikumi „Sistēmas pieslēguma noteikumi elektroenerģijas sistēmas dalībniekiem”;

2)Ar regulatora padomes 2008.gada 3.septembra lēmumu Nr.280 apstiprinātie noteikumi „Sistēmas pieslēguma noteikumi elektroenerģijas ražotājiem”;

3)Ar regulatora padomes 2006.gada 8.februāra lēmumu Nr.37 apstiprinātie noteikumi „Noteikumi par minimālajām prasībām elektroenerģijas sistēmas operatora neatkarībai”;

4)Ar regulatora padomes 2010.gada 24.februāra lēmumu Nr.1/3 apstiprinātais Tīkla kodekss;

5)Ar regulatora padomes 2007.gada 12.decembra lēmumu Nr. 592 apstiprinātā Elektroenerģijas tarifu aprēķināšanas metodika saistītajiem lietotājiem;

6)Ar regulatora padomes 2009.gada 19.augusta lēmumu Nr. 1/2 apstiprinātā Obligātā iepirkuma komponenšu aprēķināšanas kārtība.

27. Ministru kabinets līdz 2011.gada 1.jūlijam izdod šā likuma 35.panta otrajā daļā minētos noteikumus. Līdz šo noteikumu spēkā stāšanās dienai piemērojami Ministru kabineta 2009.gada 21.jūlija noteikumi Nr.793 „Elektroenerģijas tirdzniecības un lietošanas noteikumi”, ciktāl tie nav pretrunā ar šo likumu.

**42. Papildināt informatīvo atsauci uz Eiropas Savienības direktīvām ar 5. un 6.punktu šādā redakcijā:**

„5) Eiropas Parlamenta un Padomes 2009.gada 13.jūlija direktīvas 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu.

6) Eiropas Parlamenta un Padomes 2009.gada 23.aprīļa direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ direktīvas 2001/77/EK un 2003/30/EK.”

Ministru prezidents V. Dombrovskis

Ekonomikas ministrs A.Kampars

Iesniedzējs: Ekonomikas ministrs A. Kampars

Vīza: Valsts sekretārs J.Pūce

24.02.2011. 15:50

4081

J.Bunkovskis, 67013170,

Janis.Bunkovskis@em.gov.lv